Správa Komisie Európskemu parlamentu - 26. výročná správa o antidumpingových, antisubvenčných a ochranných opatreniach Spoločenstva (2007) [SEK(2008) 3073] /* KOM/2008/0877 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 19.12.2008 KOM(2008) 877 v konečnom znení SPRÁVA KOMISIE EURÓPSKEMU PARLAMENTU 26. výročná správa o antidumpingových, antisubvenčných a ochranných opatreniach Spoločenstva (2007) [SEK(2008) 3073] Úvod Táto správa za rok 2007 sa predkladá Európskemu parlamentu na základe jeho rezolúcie zo 16. decembra 1981 o antidumpingových opatreniach Spoločenstva a správy jeho Výboru pre priemysel, vonkajší obchod, výskum a energetiku. Táto krátka správa poskytuje prehľad o hlavných otázkach v roku 2007 a tak, ako v predchádzajúcich rokoch je k nej pripojený podrobnejší pracovný dokument útvarov Komisie spolu s podrobnými prílohami. Táto správa má rovnakú všeobecnú štruktúru ako pracovný dokument vrátane všetkých jej kapitol, čím sa umožňuje ľahké vyhľadávanie komplexnejších informácií. Táto správa a plné znenie pracovného dokumentu sú verejnosti k dispozícii na internetovej stránke:http://europa.eu.int/comm/trade/issues/respectrules/anti_dumping/legis/index_en.htm V roku 2007 sa pokračovalo v preskúmaní nástrojov na ochranu obchodu, ktoré sa začalo v roku 2006 a na ktorom sa počas roka podieľal veľký počet zainteresovaných strán. V roku 2007 tiež v rámci celkovej reštrukturalizácie GR pre obchod došlo k reorganizácii útvarov pre ochranu obchodu. Jej súčasťou bolo aj vytvorenie funkcie nezávislého úradníka pre vypočutie na GR pre obchod. 1. Prehľad právnych predpisov Antidumpingové, antisubvenčné a ochranné prešetrovania sa vykonávajú na základe základných nariadení Rady. Prehľad existujúcich právnych predpisov sa nachádza v pracovnom dokumente. Na základné antidumpingové a antisubvenčné texty sa bude ďalej odkazovať ako na „základné nariadenie(-a)“. 2. Základné pojmy Kapitola 2 v pracovnom dokumente poskytuje prehľad o terminológii a postupoch používaných pri prešetrovaniach nástrojov na ochranu obchodu. 3. Preskúmanie nástrojov na ochranu obchodu – pokračovanie procesu, ktorý sa začal v roku 2006 V roku 2007 Komisia pokračovala v procese preskúmania nástrojov na ochranu obchodu, ktorý sa začal v roku 2006. Súčasťou tohto procesu bola účasť veľkého počtu zainteresovaných strán s cieľom zabezpečiť, aby nástroje EÚ na ochranu obchodu boli naďalej čo najúčinnejšie, pričom sa prihliada na rýchle zmeny vo svetovom hospodárstve. Komisia v marci 2007 zorganizovala na túto tému verejnú konzultáciu, na ktorej sa zúčastnil veľký počet zainteresovaných strán a ktorá mala priaznivý ohlas zo strany účastníkov. V rámci tohto procesu sa získalo obrovské množstvo príspevkov, ktoré boli všetky sprístupnené online na stránke Komisie. Počas verejnej konzultácie sa zistilo, že je potrebné zlepšiť dostupnosť, transparentnosť, rýchlosť a prehľadnosť pre podnikateľskú sféru. Na základe výsledku verejnej konzultácie Komisia pracovala na niekoľkých návrhoch na zmenu pravidiel EÚ týkajúcich sa ochrany obchodu. Komisia uverejnila výsledky svojho posúdenia verejnej konzultácie na jeseň v roku 2007. Prístup, ktorý zvolila Komisia, vyvolal živú diskusiu medzi členskými štátmi a zainteresovanými stranami o tejto politicky citlivej otázke a búrlivú debatu počas roku 2007. Z analýzy diskusie vyplýva, že medzi členskými štátmi a zainteresovanými stranami sa ešte nedosiahol dostatočný konsenzus, pokiaľ ide o prijatie balíčka týkajúceho sa preskúmania nástrojov na ochranu obchodu. Aj Európsky parlament preukázal výrazný záujem o proces preskúmania nástrojov na ochranu obchodu a Komisia mu pravidelne poskytovala aktualizované informácie. 4. Štatút trhového hospodárstva pre celú krajinu (ŠTH) Na účely antidumpingových prešetrovaní sa môže za úplne trhové hospodárstvo pokladať krajina vtedy, ak spĺňa päť kritérií, ktoré sú podrobnejšie opísané v pracovnom dokumente pripojenom k tejto správe. Počas roku 2007 útvary Komisie pokračovali v hodnotení žiadostí o ŠTH pre celú krajinu z Číny, Vietnamu, Arménska, Kazachstanu a Mongolska. Všetkých päť krajín v priebehu roka poskytovalo dodatočné informácie na podporu svojich žiadostí. Príslušné krajiny sa nachádzajú v rôznych štádiách pokroku, rovnako ako hodnotenia týkajúce sa ŠTH. Okrem početných bilaterálnych stretnutí s príslušnými krajinami sa v marci 2007 uskutočnilo prvé stretnutie pracovnej skupiny pre ŠTH EÚ – Vietnam a, pokiaľ ide o Čínu, v júli 2007 siedme stretnutie príslušnej pracovnej skupiny pre ŠTH. Na tomto stretnutí EÚ a Číny uvedená skupina prediskutovala krátku aktualizovanú hodnotiacu správu, ktorú vypracovala Komisia. V správe bol uznaný pokrok, ktorý Čína dosiahla, ale usúdilo sa, že sú potrebné ďalšie osobitné kroky, aby sa zabezpečilo, že Čína spĺňa štyri zostávajúce kritériá. Zároveň sa na rok 2008 naplánovalo vypracovanie komplexnejšej správy. Uskutočnili sa osobitné misie zamerané na ŠTH v Kazachstane (február 2007) a Arménsku (júl 2007) a na konci roka sa zvažovala ďalšia misia v Mongolsku. 5. Informačné a komunikačné činnosti/dvojstranné kontakty V roku 2007 sa v rámci činností linky pomoci v oblasti ochrany obchodu pre MSP zriadenej v decembri 2004 pokračovalo v riešení osobitných otázok/problémov MSP v súvislosti s nástrojmi na ochranu obchodu, či už všeobecných alebo špecifických. Informačné semináre a semináre odbornej prípravy pre zástupcov vlád tretích krajín a pre hospodárske subjekty na území EÚ aj mimo neho boli počas roka 2007 naďalej dôležitou súčasťou činností útvarov pre nástroje na ochranu obchodu. 6. Prehľad antidumpingových, antisubvenčných a ochranných prešetrovaní a opatrení 6.1. Všeobecné informácie Na konci roku 2007 Spoločenstvo uplatňovalo 127 antidumpingových opatrení (pozri prílohu O) a 9 antisubvenčných opatrení (pozri prílohu P). V roku 2007 sa antidumpingové alebo antisubvenčné opatrenia dotkli 0,73 % celkového dovozu do Spoločenstva. Pripomíname, že podrobnosti o ďalej uvedených otázkach sú uvedené v pracovnom dokumente priloženom k tejto správe. Odkazy na prílohy k pracovnému dokumentu sú uvedené vedľa názvu kapitol. 6.2. Nové prešetrovania (pozri prílohy A až E a prílohu N) V roku 2007 sa začalo 9 prešetrovaní[1]. Dočasné clá boli uložené v 12 konaniach. Zavedením konečných ciel bolo uzavretých 12 prípadov. Bez prijatia opatrení bolo uzavretých 10 konaní. Po piatich rokoch trvania automaticky uplynula platnosť ďalším 18 antidumpingovým opatreniam. 6.3. Revízne prešetrovania Revízne prešetrovania aj naďalej predstavujú hlavnú časť práce útvarov pre nástroje na ochranu obchodu. V období 2003 – 2007 predstavovali 65 % všetkých začatých prešetrovaní. V tabuľke 2 v pracovnom dokumente sa uvádzajú štatistické informácie za roky 2003 – 2007. 6.3.1. Preskúmania pred uplynutím platnosti (pozri prílohu F) V článku 11 ods. 2 a článku 18 základných nariadení sa stanovuje uplynutie platnosti opatrení po piatich rokoch, pokiaľ preskúmanie pred uplynutím platnosti nepreukáže, že by sa mali zachovať vo svojej pôvodnej podobe. V roku 2007 sa začalo 11 preskúmaní pred uplynutím platnosti. Trinásť preskúmaní pred uplynutím platnosti sa uzavrelo potvrdením cla na ďalšie obdobie 5 rokov. Tri preskúmania pred uplynutím platnosti boli uzavreté ukončením opatrení. 6.3.2. Predbežné preskúmania (pozri prílohu G) V článku 11 ods. 3 a článku 19 základných nariadení sa stanovuje preskúmanie opatrení počas obdobia ich platnosti. Preskúmania sa môžu obmedziť na aspekty dumpingu/subvencovania alebo ujmy. Počas roku 2007 sa začalo 24 predbežných preskúmaní. Jedenásť predbežných preskúmaní bolo uzavretých potvrdením alebo zmenou cla. Osem prešetrovaní bolo uzavretých ukončením opatrení. 6.3.3. „Iné“ predbežné preskúmania (pozri prílohu H) Niekoľko iných preskúmaní, na ktoré sa článok 11 ods. 3 alebo článok 19 základných nariadení nevzťahujú, alebo v súvislosti s ktorými nebolo v úradnom vestníku uverejnené oznámenie o začatí konania, bolo uzavretých počas roku 2007. Osem takýchto preskúmaní bolo uzavretých v roku 2007. Konkrétne sa týkajú, inter alia , prijatia, dobrovoľného stiahnutia alebo porušenia záväzkov, žiadostí nového vývozcu v prípadoch, kedy sa uplatňuje výber vzorky, pozastavenia opatrení, a pod. 6.3.4. Preskúmania nových vývozcov (pozri prílohu I) V článku 11 ods. 4 a článku 20 základných nariadení, v uvedenom poradí, sa stanovuje preskúmanie „nového vývozcu” a „urýchlené” preskúmanie s cieľom stanoviť individuálne dumpingové rozpätie alebo individuálne vyrovnávacie clo, pokiaľ ide o nových vývozcov so sídlom v príslušnej vyvážajúcej krajine, ktorí výrobok nevyvážali počas obdobia prešetrovania. Takíto vývozcovia musia preukázať, že sú úplne novými vývozcami a že skutočne začali vyvážať do Spoločenstva po období prešetrovania. V takom prípade sa pre nich môže vypočítať individuálne clo, ktoré je obyčajne nižšie, ako clo pre celú krajinu. V roku 2007 sa začali dve preskúmania nového vývozcu. 6.3.5. Absorpčné prešetrovania (pozri prílohu J) Ak existujú postačujúce informácie o tom, že po pôvodnom období prešetrovania a pred alebo po uložení opatrení sa vývozné ceny znížili alebo, že nedošlo k žiadnemu alebo došlo k nedostatočnému pohybu cien opätovného predaja alebo následných predajných cien dovážaného výrobku v Spoločenstve, môže sa otvoriť „absorpčné“ preskúmanie s cieľom preskúmať, či opatrenie malo účinok na uvedené ceny. Dumpingové rozpätia sa ako také môžu prepočítať a clo sa môže zvýšiť s cieľom zohľadniť takéto nižšie vývozné ceny. Možnosť „absorpčných” preskúmaní je zahrnutá v článku 12 a v článku 19 ods. 3 základných nariadení. V roku 2007 sa zvýšením cla uzavrelo1 antiabsorpčné preskúmanie. 6.3.6. Prešetrovania obchádzania (pozri prílohu K) V článkoch 13 a 23 základných nariadení sa predpokladá možnosť opätovne otvoriť prešetrovania, ak bol predložený dôkaz, že opatrenia sa obchádzajú. V roku 2007 sa začali 4 takéto prešetrovania. Jedno prešetrovanie zamerané na obchádzanie opatrení sa uzavrelo predĺžením uplatňovania cla a 2 boli uzavreté bez predĺženia uplatňovania cla. 6.4. Ochranné prešetrovania (pozri prílohu L) Počas roku 2007 uplynula platnosť jediného platného ochranného opatrenia týkajúceho sa dovozu určitého citrusového ovocia. 7. Presadzovanie antidumpingových/antisubvenčných opatrení 7.1. Sledovanie opatrení Sledovanie platných opatrení sa zameralo na štyri hlavné oblasti: 1) zabránenie podvodu; 2) sledovanie obchodných tokov a vývoja trhu; 3) zlepšenie účinnosti pomocou primeraných nástrojov a 4) reakcia na nekalé praktiky. Toto sledovanie umožnilo útvarom pre nástroje na ochranu obchodu, aby boli v oblasti presadzovania skôr proaktívne, ako iba reaktívne. 7.2. Monitorovanie záväzkov (pozri prílohy M a Q) Monitorovanie záväzkov je súčasťou opatrení súvisiacich s presadzovaním, vzhľadom na to, že záväzky sú formou antidumpingových alebo antisubvenčných opatrení. Komisia ich prijme, ak je presvedčená, že môžu účinne odstrániť poškodzujúce účinky dumpingu alebo subvencovania. Na začiatku roku 2007 bolo platných 43 záväzkov. Počas roku 2007 sa uskutočnili tieto zmeny portfólia záväzkov: záväzky 8 spoločností sa ukončili a boli prijaté 3 ponuky záväzkov. Celkový počet platných záväzkov na konci roku 2007 bol teda 38. 8. vrátenie cla (pozri prílohu U) V článkoch 11 ods. 8 a 21 ods. 1 základných nariadení sa dovozcom umožňuje žiadať náhradu príslušných vybratých ciel, keď sa preukáže, že dumpingové rozpätie/rozpätie subvencie, na základe ktorého boli zaplatené clá, sa odstránilo alebo bolo znížené na nižšiu úroveň, ako je úroveň platného cla. Počas roku 2007 bolo podaných 8 nových žiadostí o vrátenie cla. Päť prípadov bolo uzavretých, nebolo udelené žiadne vrátenie cla v plnej výške ani čiastočná náhrada cla, 3 žiadosti o vrátenie cla boli zamietnuté a 2 žiadosti boli stiahnuté. 9. Súdne preskúmanie: rozhodnutia súdneho dvora /súdu prvého stupňa V roku 2007 Súdny dvor a Súd prvého stupňa vydali po jednom rozsudku týkajúcom sa oblastí antidumpingu alebo antisubvencovania. Súdny dvor vydal aj 1 uznesenie o výmaze veci a Súd prvého stupňa vydal 3 uznesenia o výmaze veci. Zhrnutie rozsudkov sa uvádza v pracovnom dokumente. V roku 2007 bolo podaných 10 nových prípadov, všetky na Súde prvého stupňa. Zoznam prípadov v súvislosti s antidumpingovými a antisubvenčnými opatreniami na Súde prvého stupňa a na Súdnom dvore, neukončených na konci roku 2007, sa nachádza v prílohe S k pracovnému dokumentu. 10. činnosti v rámci svetovej obchodnej organizácie (WTO) 10.1. Urovnávanie sporov v oblasti antidumpingových, antisubvenčných a ochranných opatrení WTO stanovuje prísny postup urovnávania sporov medzi členmi WTO, ktoré sa týkajú uplatňovania dohôd WTO. V roku 2007 vydal správu panel WTO zriadený na základe žiadosti Nórska, ktorou sa namieta voči antidumpingovým opatreniam EÚ na lososa. Pokiaľ ide o EÚ, výsledky boli pomerne nesúrodé. Kým v niektorých dôležitých bodoch týkajúcich sa svojej politiky a postupov „vyhrala“, v niekoľkých špecifických technických otázkach EÚ prehrala. Ďalšie údaje o tomto prípade sú uvedené v pracovnom dokumente priloženom k tejto správe. 10.2. Ďalšie činnosti WTO V roku 2007 sa skupina rokujúca o DDA pre pravidlá naďalej pravidelne stretávala na neformálnom základe s cieľom diskutovať o rôznych návrhoch textov predložených členmi v troch oblastiach rokovania, t. j. antidumping, priemyselné subvencie a subvencie určené pre rybné hospodárstvo. V novembri 2007 predseda tejto skupiny vydal prvý návrh textu, ktorý sa vzťahoval na antidumping, všeobecné subvencie a subvencie určené pre rybné hospodárstvo. Veľká väčšina členov WTO vrátane EÚ mala pocit, že návrh bol výrazne nevyrovnaný a zohľadňoval názory iba niekoľkých členov, napríklad povoľoval postup nulovania, ktorý odvolací orgán odmietol. Týkalo sa to najmä návrhu textov o antidumpingu a subvenciách určených pre rybné hospodárstvo. Viedlo to k tomu, že mnohí z členov WTO vyzvali predsedu, aby čo najskôr predložil prepracovaný návrh. Okrem týchto činností sa útvary Komisie naďalej zúčastňovali na pravidelných činnostiach výborov pre antidumping, subvencie a vyrovnávacie a ochranné opatrenia. 11. Záver V roku 2007 došlo k výraznému poklesu začatých nových prípadov, ako aj počtu prešetrovaní ukončených bez uloženia opatrení. Napriek tomu počet uložených opatrení, konečných aj dočasných, zostal na úrovni podobnej úrovni v roku 2006. Pokiaľ ide o preskúmania, v roku 2007 sa ich začalo viac ako v predchádzajúcom roku. Pokračovalo sa v procese preskúmania nástrojov na ochranu obchodu, čo vyvolalo živú debatu a v dôsledku čoho sa počas roka získal veľký počet príspevkov od zainteresovaných strán. Zdôraznila sa tým potreba používať nástroje na ochranu obchodu spravodlivým a transparentným spôsobom pri plnom dodržiavaní právnych predpisov. Útvary počas roka pokračovali v dôkladnom a profesionálnom vykonávaní prešetrovaní.V tejto súvislosti vytvorenie funkcie nezávislého úradníka pre vypočutie na GR pre obchod ešte viac podporilo stály záväzok útvarov, aby boli v rámci tohto procesu transparentné a rešpektovali práva zainteresovaných strán. [1] V tabuľke 1 v pracovnom dokumente sa uvádzajú štatistické informácie týkajúce sa nových prešetrovaní v rokoch 2003 – 2007 vykonaných podľa ustanovení článkov 5 a 10 základných nariadení.